《紫霄道中》
宋代·李彭

山行积石路逶迤，村径成门逐处移。一点炊烟生虎穴，四来暝色到牛衣。

畏人沙鸟飞南陇，傍母山猿恋北枝。雁塔崔嵬临画峤，墨云霮䨴起方池。

髯秦昔别留奇画，病可虽亡馀好诗。羊祜不如铜雀妓，蔡邕尚有虎贲儿。

开颜欲效东篱醉，真隐惭无谷口姿。安得膏腴盈二顷，雍雍唤取共扶犁。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。